เร่งขุดลอกเสริมความแข็งแรงแนวคันดิน ในพื้นที่จังหวัดพระนครศรีอยุธยา พร้อมรับน้ำหลากในช่วงฤดูฝน ป้องกันน้ำท่วมนาข้าว
นายประพิศ จันทร์มา อธิบดีกรมชลประทาน เปิดเผยว่า กรมชลประทาน โดยสำนักเครื่องจักรกล นำเครื่องจักรกลดำเนินการขุดลอกเสริมคันดินบริเวณคลองสาน ในพื้นที่โครงการส่งน้ำและบำรุงรักษาเจ้าเจ็ด-บางยี่หน จังหวัดพระนครศรีอยุธยา เพื่อเสริมคันดินให้สูงขึ้นและเสริมความแข็งแรงของแนวคันดิน เตรียมพร้อมรองรับน้ำหลากในช่วงฤดูฝนและป้องกันน้ำเข้าท่วมนาข้าวที่กำลังจะเก็บเกี่ยว พร้อมซ่อมแซมคันดินบางจุดที่ได้รับผลกระทบจากฝนตกหนัก คาดว่าจะดำเนินการแล้วเสร็จภายในวันที่ 20 สิงหาคมนี้ นอกจากนี้ ยังได้ติดตั้งเครื่องสูบน้ำ เร่งระบายน้ำออกจากนาข้าวที่ถูกน้ำท่วมขังบางส่วน เพื่อลดผลกระทบแก่เกษตรกรโดยเร็วที่สุด